text: To uheld i aftentågen: Væltede i bil med to drenge
  19 december 2016 kl. 08.56
  Bilist overså rundkørsel i tågen og væltede med to drenge i bilen. Og et andet sted kørte bilist bag ind i en anden bil med 70 km i timen.
  Den tætte tåge var søndag aften medvirkende til to uheld omkring Vejle. I ingen af uheldene var der alvorlig personskade, selv om det så voldsomt ud.
  På Vandelvej i Vandel overså en bilist den store rundkørsel. Han kørte op over rundkørslen og væltede med bilen.
  Bilisten havde to drenge på syv og 12 år med i bilen. Alle tre blev kørt på skadestuen, men var heldigvis ikke kommet slemt til skade, siger lederen af lokalpolitiet i Vejle, Frede Nissen.
  Det andet uheld skete ved 18.40-tiden. I krydset Horsensvej-Juulsbjergvej-Sysselvej kørte en 66-årig kvinde fra Løsning ind i en bil, som holdt stille for rødt lys.  Kollisionen skete med 70 km/t.
  - Tågen har været medvirkende årsag, men det kan også skyldes uopmærksomhed.
  Hverken kvinden eller en 48-årig mand fra Vejle, som holdt for rødt, kom alvorligt til skade.
  - Vi har været forskånet for tågeuheld, selv om der har været meget tåge i den sidste tid. Og heldigvis skete der ikke alvorlige skader i de to uheld søndag aften, siger vicepolitiinspektør Frede Nissen, leder af lokalpolitiet i Vejle, til TV SYD.
  Se flere videoer fra local-eyes.
  
  